S-220/2016

Mál þetta, sem dómtekið var 1. marz, er höfðað með ákæru, útgefinni 10. október 2016, á hendur X,

„fyrir tilraun til þjófnaðar, líkamsárás, nytjastuld og umferðarlagabrot:

I. (316-2015-7715)

Með því að hafa mánudagskvöldið 7. desember 2015, í þjófnaðarskyni í versluninni Nettó á Glerártorgi á Akureyri, stungið inn á sig þremur dósum af Burn orkudrykk og einum poka af sykurpúðum, en starfsmaður verslunarmiðstöðvarinnar sá til hans og hafði afskipti af honum og leiddi hann út úr búðinni með vörurnar.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940.

II. (316-2016-3900)

Með því að hafa föstudaginn 3. júní 2016, á leikvelli við hús nr. 17 í Höfðahlíð á Akureyri, ráðist að [A] og ýtt við honum og fellt hann í jörðina með hælkrók og lagst ofan á hann og tekið hann hálstaki þannig að hann átti erfitt með andardrátt, með þeim afleiðingum að [A] hlaut klóráverka í kringum háls, bæði framantil og aftantil og samskonar áverka á andliti.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

III. (316-2016-6939)

Með því að hafa aðfaranótt fimmtudagsins 1. september 2016, tekið í heimildarleysi bifhjólið [...] (létt bifhjól), þar sem það stóð við heimili eiganda þess að [...] á Akureyri og ekið hjólinu án ökuréttar og án þess að nota öryggishjálm um götur í bænum uns lögreglan stöðvaði akstur hans á Glerárgötu við Þórunnarstræti.

Telst þetta varða við 1. mgr. 259. gr. almennra hegningarlaga nr. 19, 1940, sbr. lög nr. 20, 1956 og 1. mgr. 48. gr. og 1. mgr. 72. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar.“

Fyrir dómi játaði ákærði skýlaust sök samkvæmt ákærunni. Með játningunni, sem fær næga stoð í gögnum málsins, telst ákærði sannur að sök og hefur unnið sér til refsingar en háttsemi hans er rétt færð til refsiheimilda í ákæru. Ákærði er mjög ungur að árum, hann var á sextánda ári er hann framdi brot sitt samkvæmt ákæruliði I en á sautjánda ári er hann framdi hin brotin. Samkvæmt sakavottorði var honum hinn 12. febrúar veitt tveggja ára skilorðsbundin ákærufrestun vegna brots á 244. gr. laga nr. 19/1940 og tók sækjandi fram fyrir dómi að þar væri um að ræða það mál sem um er fjallað í ákæruliði I. Hinn 23. ágúst 2016 gekkst hann svo undir sátt sem fól í sér greiðslu 90.000 króna sektar fyrir brot gegn 1. sbr. 2. mgr. 45. gr. a umferðarlaga og 48. gr. sömu laga. Við ákvörðun refsingar verður að horfa til aldurs ákærða en á hinn bóginn til þess að hann er nú sakfelldur fyrir tvö hegningarlagabrot, þar á meðal líkamsárás á jafnaldra sinn, og tilraun til þriðja hegningarlagabrotsins. Að því er síðastnefnda atriðið varðar verður að horfa til þess að brot hans beindist að smáræði. Þá verður horft til skýlausrar játningar ákærða. Þegar á allt er horft verður refsing ákærða ákveðin fangelsi í tvo mánuði, en jafnframt ákveðið að fullnustu þeirrar refsingar verði frestað og falli hún niður að liðnum tveimur árum haldi ákærði almennt skilorð.

E-kk-nf Þ-kk-nf fulltrúi fór með málið af hálfu ákæruvaldsins.

Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði, X, sæti fangelsi í tvo mánuði. Fullnustu fangelsisrefsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. laga nr. 19/1940.